Video: Honderde ekstra vragmotors stroom na RichardsbaaiEen van die terminale by Transnet se Richardsbaai-hawe. (Foto: Transnet) Honderde ekstra vragmotors stroom na die Richardsbaai-hawe in KwaZulu-Natal nadat ŉ trein verlede week naby Ulundi ontspoor en twee spoorlyne gedeeltelik gesluit moes word. Die trein met uitvoersteenkool het verlede Dinsdag tussen die Bloubank- en Nhlazetshe-stasie ontspoor. Sedertdien moes daar toenemend op padvervoer staatgemaak word om uitvoerkommoditeite tot by die hawe te bring. Transnet en die Umhlathuze-munisipaliteit se gebeurlikheidsplanne om die groot getal vragmotors wat na Richardsbaai stroom te hanteer, het Dinsdagaand ingeskop, sê Thandeka Ngwenya, woordvoerder van Transnet. Dit behels onder meer die herleiding van vragmotors op die N2. Vragmotors word ook uit die stad en ander geraakte gebiede na die hawe herlei sodat hulle die hawegebied deur die hek aan die westekant kan binnekom en weer aan die oostekant kan verlaat. Vragmotors word met ŉ kleurkode gemerk ingevolge waarvan hulle toegelaat word om die hawe binne te gaan. Die stelsel word in samewerking met die haweowerheid en vragmaatskappye bestuur. Bykomende beweegruimte binne die haweterminaal is in bedryf gestel en vragmotors word van openbare paaie na dié vergaderplekke geneem waar vrag ook afgelaai kan word. Transnet het reeds sy aflaaikapasiteit verhoog om die opeenhopings vinniger weg te werk. KZN – N2 South: High Truck Volumes in the Empangeni area (Richards Bay bound) pic.twitter.com/hTmbSI4lLe — TrafficSA (@TrafficSA) November 16, 2022 Vragmotors wat vrag vervoer na skepe wat reeds in die hawe is of wat binne die volgende sewe dae verwag word, sal voorkeur kry. “Transnet werk saam met klante om doeltreffendheid by die hawe te verseker en terselfdertyd die veiligheid van sy werkers en die gemeenskap te prioritiseer,” sê Ngwenya. Die Richardsbaai-hawe huisves verskeie terminaaloperateurs wat spesialiseer in die in- en uitvoer van grootmaatkommoditeite via Transnet se spoornetwerk, asook per pad. Herstel- en opruimingswerk aan die spoorlyn waar die trein ontspoor het, is verlede week vertraag nadat Transnet sy werkers Vrydag weens veiligheidsredes onttrek het. Lede van ŉ gemeenskapsforum het handgemeen geraak weens ŉ geskil met Transnet oor die lewering van toerusting om die ontspoorde trein te herstel.